**gesturi, doar atât cât durează un vis**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

aş vrea să schimb ceva în mine

pentru o vreme

să redevin copil

ar putea să doară

nu ştiu

nu prea am rude sau

pe cineva aproape de suflet

am avut-o pe Ana

nu tare de mult

a plecat

unii spun că sufletul nu pleacă

de aici până când lucrurile

nu sunt rânduite şi că

se reîntoarce dacă

nu duce cu el

bănuţul de argint

busuiocul şi

câteva lacrimi

Ana s-a reîntors

am văzut-o în vis avea

părul despletit ochii adânciţi

mâinile slabe şi degetele lungi

purta cămaşa albă cu dantela cusută

în ajunul paştelui în care a plecat...

şi-a rotit ochii prin casă

apoi s-a oprit la mine nu clipea

inima îmi zvâcnea ca o rană

m-am trezit

cu ochii umezi

am privit dincolo fereastra

ea dispăruse în întunericul rece şi greu

îmi amintesc cum plângeam

în mine pe furiş ca şi atunci când

eram mic şi nu voiam să-mi dau jos cămaşa

îmi era teamă că mă vede Dumnezeu

aşa îmi spunea Ana

mai cred şi acum că ea

locuieşte aproape de Dumnezeu

şi uneori se uită la mine

ca atunci când mă duceam

la biserica albă din spatele prunilor

de fiecare dată când bat clopotele

la noi plouă de dincolo dealul

se prelinge ca o rază

pe acoperiş

liniştea ronţăie din margini

străzile devin înguste

sub cerul înfundat

se bălăcesc grijile

doar Ana uneori

mă priveşte şi tace

degeaba

am vrut să spun

cât durează un vis şi să

mă identific cu această aşteptare

nu cunosc semnificaţia gestului

se pleacă pur şi simplu...